Die 2012 prosedure stel nie die betrokkenheid van die Klassis as 'n vereiste voor die assessering van die TSP en die gunstige eksaminering deur die Streeksinode nie. Alhoewel die prosedure aandui dat dit 'wenslik' sal wees vir die Kerkraad om die Klassis te raadpleeg, word dit nie as vereiste getel nie. Die Kerkorde stel nie die betrokkenheid van die TSP as direkte vereiste nie. Dit is verstaanbaar en wenslik dat die kerke hul advies sal vra. Nie om die besluit te neem nie, maar vir die kerke (Kerkraad, Klassis en Streeksinode) om die TSP advies in te sluit saam met ander inligting en aanbevelings van ander partye in die oorweging en gevolgtrekking van die aansoek. Die inhoud van die TSP assessering en die gebruik daarvan deur die kerke in die proses is egter nie gedefinieer in die 2012 prosedure nie. Die oorweging van 'n aansoek vanweë KO, art 8 is van groot belang en altyd gelaai met heelwat ernstige opinies en emosie en potensiële subjektiwiteit. Dit is belangrik dat die proses en die rolle van al die rolspelers duidelik gedefinieer word om alle betrokkenes se fokus op die inhoud van die aansoek te laat hou sonder verwarring en frustrasie van die proses wat gevolg word. Die 2012 prosedure definieer nie die rolle van al die rolspelers duidelik nie.

- 3. Verwysings

In die aanbevole prosedure wat hierna volg, word na die volgende literatuur verwys as direkte of indirekte ondersteuning van die onderskeie gedeeltes:

- A. Handleiding by die Kerkorde van die Gereformeerde Kerk in Suid-Afrika; 1966; p77-83. Ds LS Kruger, Ds HLM du Plessis, Dr B Spoelstra, Ds TT Spoelstra.
- B. Die Kerkorde - 'n Verklaring van die Gereformeerde Kerkorde; 1983; p37 -40. Dr GPL van der Linde.
- C. Gereformeerde Kerkreg en Kerkregering - Handboek by die Kerkorde; 1989; p72- 77. Dr Bouke Spoelstra.
- D. Die Kerkorde in Praktyk; 1999; Dr Jan Visser; p43-44.
- E. Kerkordeboekie van die GKSA; 1998; p16.
- F. Besluite deur die GKSA Nasionale Sinode Potchefstroom in 1967 (p49, 50) en 1970 (p122-128).
- 4. Voorgestelde 'Prosedurele riglyne vir die evaluering van aansoeke in terme van KO, art 8'

Die voorkeurroete na die diens van die Woord in die GKSA is deur voltooiing van teologiese opleiding van ons kerke soos aangebied deur die Teologiese Skool Potchefstroom in samewerking met die Noordwes Universiteit (NWU). Daar is 'n verstaanbare versigtigheid om persone toe te laat wat nie hierdie studie voltooi het nie. Tog, met die Koninkryk van Christus as basis, word bely dat die Here individue op ander maniere deur die Heilige Gees kan toerus - met bevestiging uit die kerkgeskiedenis waar manne soos Johannes Calvyn en Dirk Postma toegelaat is tot die diens van die Woord sonder afhandeling van sodanige teologiese studie. Dit word erken en gereguleer in die GKSA Kerkorde deur KO, art 8. Die volgende prosedure met riglyne behoort gevolg te word in die oorweging van aansoeke ten opsigte KO, art 8. Dit is bedoel as gids vir die onderskeie rolspelers ter ondersteuning van 'n verantwoordelike evaluering van die gawes wat die Heilige Gees geskenk het.

- 4.1 Enige individu kan homself aanmeld by die plaaslike Kerkraad om geëvalueer te word ten opsigte van KO, art 8 en om ondersteuning te ontvang deur die hele proses , C, D van beoordeling indien:
- 4.1.1 Hy van oordeel is dat hy die buitengewone gawes soos in KO, art 8 genoem en in hierdie prosedure uitgebrei is van die Heilige Gees ontvang het, en indien
- 4.1.2 Hy 'n 'innerlike roeping' ervaar tot die diens van die Woord.
- 4.2 By die ontvang van 'n aansoek om geëvalueer te word ten opsigte van KO, art 8, sal die Kerkraad :

296